El Departament de Justícia de la Generalitat de Catalunya té entre les seves funcions el desenvolupament de polítiques de reinserció social envers les persones internes en els centres penitenciaris i alliberades condicionals, les quals tenen assignada la Direcció General de Serveis Penitenciaris, amb la finalitat de donar suport a programes específics d'intervenció en matèria de compliment de resolucions judicials dictades per la jurisdicció penal, mitjançant l'atorgament de subvencions a les fundacions, associacions, institucions, organitzacions no governamentals i entitats d'iniciativa social, totes elles sense ànim de lucre, que col·laboren en aquests àmbits.
La Llei orgànica 1/1979, de 26 de setembre, general penitenciària, estableix a l'article 1 que les institucions penitenciàries tenen com a fi primordial la reeducació i la reinserció social dels sentenciats a penes i mesures penals privatives de llibertat, així com la retenció i custòdia de detinguts, presos i penats.
Igualment tenen al seu càrrec una tasca assistencial i d'ajuda per a interns i alliberats.
El Reial decret 190/1996, de 9 de febrer, pel qual s'aprova el Reglament penitenciari, disposa a l'article 2 que l'activitat penitenciària té com a finalitat primordial la reeducació i reinserció social dels sentenciats a penes i mesures de seguretat privatives de llibertat, i també la retenció i custòdia dels detinguts, presos i penats, i l'assistència social dels interns, alliberats i dels seus parents.
El mateix Reial decret estableix a l'article 110 que per a la consecució de la finalitat re-socialitzadora de la pena privativa de llibertat, l'Administració penitenciària:
a) Ha de dissenyar programes formatius orientats a desenvolupar les aptituds dels interns, enriquir els seus coneixements, millorar les seves capacitats tècniques o professionals i compensar les seves mancances.
b) Ha d'utilitzar els programes i les tècniques de caràcter psicosocial que estiguin orientats a millorar les capacitats dels interns i a tractar els problemes específics que puguin haver influït en el seu comportament delictiu anterior.
c) Ha de potenciar i facilitar els contactes de l'intern amb l'exterior comptant, sempre que sigui possible, amb els recursos de la comunitat com a instruments fonamentals en les tasques de reinserció.
La Llei 12/2007, d'11 d'octubre, de serveis socials, preveu que l'Administració de la Generalitat pot atorgar subvencions i altres ajuts a les entitats d'iniciativa social per coadjuvar al compliment de les seves activitats de serveis socials.
Atesa la Llei 38/2003, de 17 de novembre, general de subvencions, i el seu Reglament de desplegament aprovat pel Reial decret 887/2006, de 21 de juliol;
Consegüentment, valorada la conveniència de promoure i donar suport a les actuacions de les entitats que despleguen la seva activitat en l'àmbit referit, d'acord amb l'article 92 del Text refós de la Llei de finances públiques de Catalunya, aprovat pel Decret legislatiu 3/2000, de 24 de desembre, a proposta de la Direcció General de Serveis Penitenciaris, i en ús de les atribucions que m'han estat conferides,
Aprovar les bases que han de regular la concessió de subvencions a entitats sense ànim de lucre per a la realització de projectes i programes orientats a la reinserció i rehabilitació de persones internades en centres penitenciaris i alliberats condicionals.
Aquesta Ordre entra en vigor el dia de la seva publicació en el Diari Oficial de la Generalitat de Catalunya.
Contra aquesta Ordre que exhaureix la via administrativa, les persones interessades poden interposar recurs potestatiu de reposició davant el conseller de Justícia, en el termini d'un mes a comptar de l'endemà de la seva publicació al DOGC, en els termes que estableixen els articles 123 i 124 de la Llei 39/2015, d'1 d'octubre, del procediment administratiu comú, o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos a comptar, igualment, de l'endemà de la seva publicació al DOGC, de conformitat amb els articles 14, 25 i 46 de la Llei 29/1998, de 13 de juliol, reguladora de la jurisdicció contenciosa administrativa; o qualsevol altre recurs que es consideri procedent.
Aquestes bases tenen per objecte regular la concessió de subvencions a entitats sense ànim de lucre per a la realització de projectes orientats a la reinserció i rehabilitació de persones internades en els centres penitenciaris de Catalunya i alliberades condicionals.
Els programes susceptibles de subvenció es desenvoluparan en l'àmbit territorial de Catalunya, en els centres penitenciaris que es detallen a l'annex 1.
En aquest annex, també es detalla la població interna actual de cada centre.
A aquests efectes, els projectes esmentats s'agrupen en els programes subvencionables següents:
a) Actuacions en l'àmbit de la salut mental, la discapacitat i l'atenció a la gent gran que duen a terme entitats socials de manera habitual i que ajudin a complementar accions que es duen a terme en l'entorn social i a afavorir els processos d'integració social de persones internes en centres penitenciaris i/o alliberades condicionals.
b) Programes de reinserció social en l'àrea sociosanitària destinats a les persones internes als centres penitenciaris, i a les alliberades condicionals, de Catalunya, que siguin malalts terminals, que pateixen una malaltia molt greu inguarible, inclosos els programes d'intervenció psicosocial per prevenir i abordar les malalties infeccioses i programes relacionats amb la cura de la salut i del benestar personal.
c) Programes de reinserció social en l'àmbit de l'educació social per dur a terme projectes de resolució alternativa de conflictes, destinats a les persones internes en centres penitenciaris i els alliberats condicionals, de Catalunya.
d) Programes de reinserció social en l'àmbit de l'educació social per dur a terme activitats relacionades amb les arts visuals, plàstiques, escèniques i audiovisuals, amb l'educació pel lleure, i amb l'organització de concursos, exposicions, mostres i fires per promoure les seves creacions, de les persones internes als centres penitenciaris de Catalunya.
e) Programes de reinserció social que compten amb la coresponsabilitat i participació de la societat civil, a través del voluntariat adreçat a donar suport a les persones internes als centres penitenciaris i a les alliberades condicionals i a les seves famílies, així com actuacions de suport a la intervenció i el seguiment comunitari de persones amb delictes contra la llibertat sexual i el trànsit.
També per dur a terme accions de gestió i formació del voluntariat penitenciari, així com tasques de difusió i sensibilització de la importància de l'afavoriment dels processos de reinserció social, de dinamització de sinèrgies entre les diferents entitats que participen en aquests processos.
f) Accions en l'àrea de la intervenció preventiva en l'àmbit de les conductes addictives que puguin dur a terme entitats a la comunitat i que puguin tenir un efecte positiu per a les persones internes als centres penitenciaris i a les alliberades condicionals de Catalunya en el procés de reinserció social.
g) Programes de reinserció social en l'àmbit comunitari per dur a terme activitats d'atenció i d'intervenció socioeducativa, per donar suport a les persones internes als centres penitenciaris i a les alliberades condicionals, de Catalunya, i a les seves famílies.
h) Programes de reinserció social en l'àmbit comunitari per dur a terme activitats d'acolliment i d'intervenció socioeducativa en llars, cases i pisos, adreçats a les persones internes als centres penitenciaris i a les alliberades condicionals, de Catalunya.
i) Programes d'intervenció en el marc del Pla d'acció i desenvolupament de polítiques de dones, des de la perspectiva de gènere, així com aquelles polítiques relacionades amb la diversitat afectivosexual tendent a potenciar el respecte i la no-discriminació per raó d'orientació sexual, identitat sexual o de gènere, adreçats a les persones internes als centres penitenciaris i a les alliberades condicionals, de Catalunya.
j) Actuacions dirigides a la prevenció, intervenció i aplicació de noves metodologies adreçades a les persones joves internes als centres penitenciaris i a les alliberades condicionals de Catalunya.
Els projectes proposats es classificaran en funció de la puntuació obtinguda en aplicació dels criteris de valoració que conté la base 11 (amb un màxim global de 100 punts).
Les subvencions s'atorgaran successivament als diferents projectes seguint l'ordre de més a menys puntuació fins que s'exhaureixi la disponibilitat pressupostària.
−2 Entitats destinatàries de les subvencions
Poden formular sol·licitud de subvenció en el marc de la present convocatòria les fundacions, associacions, institucions, organitzacions no governamentals i entitats d'iniciativa social, totes elles sense ànim de lucre, que realitzin actuacions destinades a promoure la reinserció social de les persones en risc d'exclusió social.
−3 Requisits de les entitats destinatàries
Per obtenir la condició d'entitats destinatàries de les subvencions, les entitats sol·licitants han de complir els requisits i les condicions establerts a l'article 13 de la Llei 38/2003, de 17 de novembre, general de subvencions i, a més, aportar les declaracions responsables que es detallen tot seguit:
a) Presentar declaració sobre si s'han sol·licitat i/o obtingut altres subvencions o ajuts públics o privats per a la mateixa activitat que pugui concórrer amb el que estableixen les bases reguladores.
En cas afirmatiu, cal fer constar la relació detallada de les subvencions sol·licitades o obtingudes, l'entitat concedent i la quantitat sol·licitada i/o obtinguda.
b) En el cas que l'activitat objecte de la subvenció suposi la utilització de qualsevol element susceptible de generar drets d'autor, complir la normativa sobre propietat intel·lectual.
c) Estar legalment constituïdes i inscrites al registre o registres corresponents.
d) En el cas que l'entitat compti amb 50 o més treballadors, ha de complir amb la quota legal de reserva de llocs de treball en la seva plantilla prevista a l'article 42.1 del Text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes reglamentàriament.
e) En el cas d'entitats amb una plantilla de 25 o més persones que l'entitat aplica les mesures de prevenció i detecció dels casos d'assetjament sexual i d'assetjament per raó de sexe als seus centres de treball, d'acord amb el que estableix l'article 29 de la Llei 5/2008, de 24 d'abril, del dret de les dones a erradicar la violència masclista.
A tal efecte, l'entitat sol·licitant ha d'indicar els mitjans de prevenció i detecció, i per intervenir-hi als seus centres de treball, d'acord amb els agents socials.
f) Si l'entitat destinatària de la subvenció té centres i establiments oberts al públic, complir les obligacions que estableixen els articles 32.1, 32.3, 33 i 36.4 de la Llei 1/1998, de 7 de gener, de política lingüística.
Si no tenen establiments oberts al públic, complir les obligacions que estableix l'article 36.4 de la Llei esmentada.
g) En el cas de fundacions i associacions, haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i a la Llei 5/2011, del 19 de juliol, de modificació de l'anterior.
h) En el cas de les fundacions, haver complert el deure de presentar els comptes anuals davant del Protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril.
i) No haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o de gènere.
j) Disposar dels mitjans humans i materials necessaris i tenir assignats els recursos econòmics que requereixi el compliment de les obligacions establertes per la normativa de prevenció de riscos laborals.
k) Tenir la capacitat tècnica i de gestió suficient per a l'execució dels projectes o programes respecte dels quals se sol·licita la subvenció.
l) En compliment de l'article 55.2 de la Llei 19/2014, de 29 de desembre, les entitats sol·licitants s'han d'adherir i adequar la seva activitat al codi ètic que figura al final d'aquestes bases.
m) Respectar el que estableix la Llei 17/2015, de 21 de juliol, d'igualtat efectiva de dones i homes.
n) Tenir contractada o contractar una pòlissa d'assegurança que cobreixi la responsabilitat civil de l'entitat i del personal al seu servei, durant tot el període temporal d'execució de les activitats objecte de subvenció.
o) Declaració responsable conforme es disposa de les certificacions legalment establertes, o d'haver-les sol·licitat, per tal d'acreditar que el personal de les entitats sol·licitants l'activitat de les quals suposi l'accés a l'exercici a les professions, oficis i activitats que impliquin contacte habitual amb menors, no ha estat condemnat per sentència ferma per cap delicte contra la llibertat i indemnitat sexual, que inclou l'agressió i l'abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans, i que, en cas que es canviï alguna de les persones adscrites a la realització de les activitats respecte de les quals es demana la subvenció, l'entitat es compromet a fer la comprovació oportuna pel que fa al cas i a obtenir el certificat corresponent.
−4 Compatibilitat amb altres subvencions, ajuts o ingressos
Aquestes subvencions són compatibles amb l'obtenció d'altres ajuts, subvencions o premis per a la mateixa activitat, procedents de qualsevol de les administracions o entitats públiques o privades, estatals o internacionals, sempre que l'import de les subvencions no superi, aïlladament o conjuntament, el cost de l'activitat subvencionada.
En cas que l'import acumulat dels diferents ajuts o subvencions ultrapassin aquest cost, es tramitarà la corresponent revocació total o parcial de la subvenció concedida a l'empara d'aquestes bases, per tal d'ajustar el seu import en la mesura que escaigui.
Les actuacions objecte d'aquestes subvencions s'han de dur a terme durant l'any natural que estableixi la convocatòria corresponent.
6.1 L'import de la subvenció sol·licitada no podrà ser en cap cas superior al 95 % del cost de l'activitat o projecte corresponent.
Dins el límit màxim anterior, l'import concret de la subvenció a atorgar es determinarà en proporció directa a la valoració obtinguda del projecte, i en funció dels altres ajuts rebuts que es declarin en el moment de la presentació de la sol·licitud i dels ingressos o recursos que es prevegi percebre com a conseqüència de l'activitat a subvencionar.
Tot això sens perjudici de la posterior minoració que es pugui aplicar, quan escaigui, en cas de revisió, modificació o revocació total o parcial de la subvenció.
6.2 En cap cas, l'import de la subvenció concedida no pot ser d'una quantia que, en concurrència amb subvencions d'altres entitats, ajuts, ingressos o recursos, superi el cost de l'activitat a desenvolupar pel beneficiari.
6.3 En cas d'insuficiència de crèdit pressupostari per atendre totes les sol·licituds admeses a tràmit, es donarà prioritat a les sol·licituds que obtinguin una millor valoració, per ordre descendent, fins a l'exhauriment del crèdit.
6.4 Per tal de considerar acomplerts l'objecte i la finalitat de la subvenció, cal que l'entitat beneficiària realitzi i justifiqui com a mínim el 50 per 100 del cost pressupostat del projecte.
En el cas que les despeses acreditades, a criteri del Departament de Justícia, siguin iguals o superiors al 50 per 100 i inferiors al 100 per 100 del cost pressupostat, es procedirà a la revocació parcial de la subvenció per tal de reajustar l'import de la subvenció.
En el cas que, a criteri del Departament de Justícia, les despeses acreditades siguin inferiors al 50 per 100 d'aquest cost, es procedirà a la revocació total de la subvenció.
6.5 Així mateix, procedirà la revocació parcial de la subvenció, per l'import que correspongui, en el cas d'incompliment de l'obligació d'acreditar la sol·licitud de tres ofertes de diferents proveïdors de béns o serveis, en els termes que es determinen en aquestes bases.
Es consideren subvencionables les despeses que, de manera inequívoca, responguin a la naturalesa de l'activitat subvencionada, siguin estrictament necessàries i es facin en el termini i les condicions establertes en aquestes bases.
En cap cas, el cost dels béns o serveis subvencionats no pot superar el seu valor de mercat, i només seran subvencionables les despeses efectivament generades durant el període d'execució establert a la convocatòria, i pagades amb anterioritat a la finalització del període de justificació de la subvenció.
Les entitats destinatàries de les subvencions només podran subcontractar actuacions que siguin complementàries a l'objecte de la subvenció, en cap cas aquelles pròpies de l'objecte de la subvenció, amb el límit màxim del 50 % de l'import de l'activitat subvencionada.
Concretament, es consideren subvencionables les despeses següents:
Pel que fa als salaris o retribucions de les persones subjectes a una relació laboral directament associada al desenvolupament de les actuacions subvencionades, cal tenir en compte que:
Són subvencionables les pagues extraordinàries en la mesura que aquestes despeses estiguin associades amb el concepte o finalitat de la subvenció i en proporció al temps dedicat a l'actuació subvencionada.
No són subvencionables els costos dels treballadors de baixa durant el període de realització de l'activitat.
En el cas de les despeses de coordinació, aquestes no poden superar el 10 % del cost del projecte.
Pel que fa als costos salarials per professional no poden superar els imports màxims establerts a l'annex 2 d'aquesta Ordre.
Despeses de serveis de professionals independents i col·laboracions esporàdiques:
Són subvencionables les despeses d'arrendament de serveis de professionals que estiguin donats d'alta a l'IAE, com també les despeses de col·laboracions esporàdiques, sempre que tinguin relació amb l'objecte del projecte subvencionat.
Són imputables a la subvenció el reemborsament de les despeses derivades del desenvolupament de les activitats del personal voluntari, com ara dietes de desplaçament, pòlisses d'assegurança i malaltia i responsabilitat civil i altres costos similars.
No es pot imputar cap retribució ja que, per definició, el treball voluntari no és remunerat.
La contractació de persones o entitats vinculades s'ha d'efectuar en condicions normals de mercat per a l'activitat de què es tracti.
Les entitats exemptes de l'impost han de justificar aquest punt a través d'una declaració responsable.
En aquest cas es podrà imputar l'IVA com a despesa sense aportar cap més documentació.
Si una entitat realitza activitats exemptes i activitats subjectes a l'impost es poden donar dos supòsits: prorrata general i prorrata especial.
El mètode de càlcul és el següent:
Percentatge de prorrata = [(Operacions amb dret a deducció) / (Total d'operacions realitzades)] x 100.
Cada any s'aplica com a percentatge provisional el percentatge definitiu de l'any anterior.
Al final de l'exercici es regularitza l'IVA suportat que resulti deduïble.
L'entitat haurà de presentar el certificat de l'Agència Tributària i/o còpia de les declaracions anuals segons els models corresponents.
Prorrata especial: es divideixen les despeses realitzades en tres grups:
Despeses en adquisició de béns i serveis utilitzats exclusivament en activitats amb dret a deducció: IVA deduïble en la seva totalitat.
Despeses en adquisició de béns i serveis utilitzats exclusivament en activitats sense dret a deducció: IVA suportable no deduïble.
Despeses en adquisició de béns i serveis utilitzats indistintament en activitats amb dret i sense dret a deducció: IVA suportat deduïble segons la prorrata general.
L'entitat haurà de presentar el certificat de l'Agència Tributària i la relació de factures vinculades amb el projecte, així com còpia del llibre d'IVA on figurin comptabilitzades.
Les entitats sense activitats econòmiques exemptes no poden imputar l'IVA a la subvenció ja que el recuperen en la seva totalitat.
Despeses de subministraments de les instal·lacions on s'executi el projecte, si s'escau (llum, aigua, telèfon, combustibles i similars):
En relació amb les despeses de subministraments que s'imputin a la subvenció com a despeses directes, cal tenir en compte que:
En el cas que l'entitat destinatària de la subvenció desenvolupi el projecte fora dels centres penitenciaris, només podran ser subvencionables les despeses de subministraments de les instal·lacions on s'executi l'actuació subvencionada, l'adreça de les quals caldrà que s'hagi informat a la memòria del projecte presentada en la fase de sol·licitud.
Les despeses han de correspondre al període subvencionable i, per tant, per a la seva imputació s'ha de tenir en compte el període facturat, amb independència de la data de la factura.
Aquest tipus de despeses no podran superar el 20 % del cost del projecte correctament justificat.
Despeses de dietes i desplaçaments:
Pel que fa als desplaçaments realitzats pels professionals de l'entitat, en l'exercici de les activitats del projecte subvencionat, s'estableix la preferència de l'ús del transport públic, sempre que sigui possible, enfront del privat, i en classe turista en tot cas.
En el cas d'utilitzar transport privat s'estableixen les quanties màximes següents, en concepte d'indemnització per quilòmetre recorregut:
0,30 € per quilòmetre recorregut en automòbil.
0,15 € per quilòmetre recorregut en moto.
Pel que fa a les despeses de dietes de manutenció i allotjament, realitzades en relació amb les activitats del projecte, s'estableixen les quanties màximes següents:
38 € per manutenció de dinar i sopar en una mateixa jornada.
Es consideraran despeses subvencionables les despeses financeres i la resta de despeses a què fa referència l'article 31.7 de la Llei general de subvencions, sempre que estiguin directament relacionades amb l'activitat subvencionada.
Despeses de la realització de l'informe d'auditor:
Aquestes despeses seran subvencionables sempre que s'opti per justificar la subvenció mitjançant el compte justificatiu amb aportació d'informe d'auditor.
Serà subvencionable un import màxim del 2 % del cost del projecte.
Són aquelles despeses estructurals de l'entitat destinatària de la subvenció, comunes als diferents serveis o activitats que aquesta realitza, com ara despeses de personal no vinculat directament al projecte, despeses de lloguer, material d'oficina, aigua, llum, calefacció, neteja, manteniment i d'altres de característiques similars.
En tot cas, han de ser despeses corrents, en cap cas d'inversió, derivades d'actuacions complementàries a la pròpia execució de l'activitat subvencionada.
Serà subvencionable un import màxim del 20 % del cost del projecte correctament justificat.
Les següents despeses, així com altres que no tinguin relació amb l'objecte de la subvenció, no seran subvencionables:
Despeses de caràcter protocol·lari.
Despeses en concepte de "diners de butxaca" donats als interns per tal de cobrir les seves necessitats essencials i de caràcter molt bàsic.
Despeses d'assessoria jurídica o financera, d'auditoria i control, despeses notarials i registrals i depeses pericials no relacionades directament amb l'activitat subvencionada (emissió de nòmines del personal de l'entitat, factures, presentació d'impostos, etc.).
Despeses de personal com ara els costos dels treballadors que estiguin de baixa durant el període de realització de l'activitat, i les despeses d'indemnitzacions per fi de contracte i quitances.
Despeses de tributs susceptibles de recuperació o compensació.
Despeses d'assessorament immobiliari per llogar habitatges.
Despeses en sistemes i personal de seguretat.
Despeses de compra d'aplicacions i material informàtic.
Despeses de manteniment informàtic.
Són subvencionables únicament les despeses en concepte de dietes i desplaçaments, que se subjectaran als límits i condicions establerts a la normativa que regula les indemnitzacions per raó del servei en l'àmbit de la Generalitat de Catalunya.
Despeses de taxi, tret que corresponguin a trasllats fins a les estacions de ferrocarrils, autobusos, ports i aeroports o resultin imprescindibles per al desenvolupament de l'activitat, fet que caldrà que s'acrediti amb un certificat signat pel representant legal de l'entitat.
Despeses de manteniment o instal·lació d'extintors.
Despeses de reparació i manteniment de vehicles.
Despeses en concepte de publicacions, diaris i revistes.
Despeses en concepte de televisió de pagament.
8.1 Les sol·licituds i els altres tràmits associats al procediment de concessió de les subvencions, atenent el que estableix la Llei 11/2007, de 22 de juny, d'accés electrònic dels ciutadans als serveis públics, s'han de realitzar per via telemàtica mitjançant el portal Tràmits del web de la Generalitat de Catalunya ( http://tramits.gencat.cat ).
Les sol·licituds realitzades per mitjans telemàtics es consideraran presentades davant l'Administració quan s'enregistrin en el Registre telemàtic corporatiu de la Generalitat de Catalunya (S ).
El Registre electrònic corporatiu de la Generalitat (S ) emet de manera automàtica el corresponent rebut de presentació, consistent en una còpia autenticada de la sol·licitud, incloent-hi la data i l'hora de presentació i el número de registre d'entrada.
La signatura de la sol·licitud de subvenció per part de l'entitat beneficiària implica l'autorització per fer la comprovació de si l'entitat beneficiària està al corrent de pagament de les obligacions tributàries i amb la Seguretat Social.
Una mateixa entitat pot sol·licitar i obtenir més d'una subvenció per dur a terme projectes diferents.
Cada sol·licitud requereix un formulari de sol·licitud diferent.
L'import sol·licitat no pot ser superior al 95 % del cost de l'activitat.
8.2 Forma de presentació de les sol·licituds.
La presentació de sol·licituds s'ha de fer obligatòriament de manera telemàtica, ja que no estarà habilitada la via presencial.
Cal presentar el formulari de sol·licitud, el qual està disponible al tràmit Subvencions a entitats sense ànim de lucre orientades a la reinserció i la rehabilitació d'interns en centres penitenciaris i alliberats condicionals de l'apartat Tràmits del web de la Generalitat de Catalunya ( http://tramits.gencat.cat ).
Per presentar la sol·licitud per mitjans telemàtics, la persona que dugui a terme la presentació ha d'estar legalment habilitada per l'entitat per fer-ho i s'ha d'autenticar a través dels sistemes de signatura electrònica admesos per la Seu electrònica, per a tràmits de nivell mitjà d'acord amb l'Esquema Nacional de Seguretat (Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració electrònica).
Una vegada emplenada la sol·licitud, la persona que disposi dels sistemes d'autenticació electrònica admesos podrà completar el procés de presentació de la sol·licitud adjuntant per via electrònica la documentació exigida.
Per fer la resta de transaccions associades al procediment de concessió dels ajuts per mitjans telemàtics, les persones legalment habilitades per l'entitat s'han d'autenticar a través del sistema de signatura electrònica que determini la mateixa Seu electrònica.
En cas que l'entitat sol·licitant no disposi de mecanismes d'autenticació electrònica per a la realització de qualsevol tràmit que requereixi fer-se per mitjans electrònics, pot ser identificada i autenticada pel personal al servei de l'Administració de la Generalitat de Catalunya i del sector públic, que ha de realitzar el tràmit en nom seu utilitzant el sistema de signatura electrònica que els acredita com a funcionaris habilitats.
Amb aquesta finalitat, la ciutadania s'ha d'acreditar i ha de prestar el seu consentiment exprés per ser autenticada pel personal habilitat.
A la Seu electrònica es detallen les oficines d'atenció al públic que ofereixen aquest servei ( https://seu.gencat.cat/ca/certificats-sistemes-signatura-electronica-seu.html ).
La presentació de sol·licituds a través dels mitjans telemàtics es pot dur a terme tots els dies de l'any durant les vint-i-quatre hores del dia, en els termes d'aquesta convocatòria.
I als efectes de còmput de terminis, la recepció pel Registre telemàtic corporatiu de la Generalitat de Catalunya (S ) en un dia inhàbil s'entén efectuada el primer dia hàbil següent.
En el supòsit d'interrupció per circumstàncies accidentals del funcionament de la Seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
No obstant això, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els tres dies hàbils següents per mitjans telemàtics o, si no és possible, perquè persisteix la interrupció del funcionament dels sistemes electrònics, de forma presencial.
−9 Forma d'acreditació dels requisits i altra documentació que han d'aportar les entitats
9.1 Documentació específica que cal aportar amb la sol·licitud.
a) Memòria explicativa de l'entitat, en la qual s'exposen les característiques i la capacitat tècnica i de gestió de l'entitat sol·licitant.
b) Memòria sobre el projecte per al qual se sol·licita la subvenció, en la qual s'inclouen les activitats i/o els projectes per als quals se sol·licita la subvenció, incloent-hi les dates d'inici i finalització previstes i el lloc de realització del projecte.
c) Pressupost complet i detallat del projecte en el qual figurin totes les despeses i els ingressos previstos, la quantia de l'ajut que se sol·licita i el detall de les fonts de finançament.
En el cas que l'activitat subvencionada consisteixi en diferents actuacions, el pressupost es desglossarà per actuacions i per conceptes de despesa.
Aquesta documentació s'ha de presentar d'acord amb els models normalitzats disponibles al tràmit Subvencions a entitats sense ànim de lucre orientades a la reinserció i la rehabilitació d'interns en centres penitenciaris i alliberats condicionals del portal Tràmits gencat ( http://tramits.gencat.cat ), degudament emplenada i signada.
Les entitats sol·licitants poden aportar annexos a la memòria explicativa de l'entitat i a la memòria sobre el projecte.
9.2 Declaracions responsables incloses a la sol·licitud.
L'acreditació dels requisits indicats a la base 3 es realitzarà mitjançant les corresponents declaracions responsables, les quals s'incorporen a la sol·licitud.
9.3 Efectes de la presentació de la sol·licitud i possibles esmenes o requeriments.
La signatura i la presentació d'aquesta sol·licitud impliquen, d'acord amb la disposició addicional primera de la Llei 21/2005, de 29 de desembre, l'autorització a l'Administració de la Generalitat per comprovar d'ofici si el beneficiari o la beneficiària està al corrent de les obligacions tributàries i amb la Seguretat Social, així com la resta de dades necessàries, a efectes únicament de la present convocatòria, d'acord amb allò previst en aquestes bases, llevat que aquesta autorització es denegui expressament a l'imprès de sol·licitud.
Si la sol·licitud presenta defectes o inexactituds o omet algun dels documents que assenyalen aquestes bases, l'òrgan competent requerirà l'entitat interessada perquè en el termini de deu dies faci les esmenes oportunes en els termes que preveu l'article 68 de la Llei 39/2015, d'1 d'octubre, del procediment administratiu comú de les administracions públiques, amb la indicació que, passat aquest termini sense esmena, se la tindrà per desistida de la sol·licitud.
Sens perjudici d'això, la inexactitud, falsedat o omissió de caràcter essencial de qualsevol dada o document que acompanyi la sol·licitud deixen sense efecte aquest tràmit des del moment en què es coneguin i amb l'audiència prèvia a la persona interessada i, en conseqüència, comporten la inadmissió de la sol·licitud, sens perjudici que puguin ser causa de revocació de la subvenció si es coneixen amb posterioritat a la concessió.
La comunicació amb les entitats sol·licitants, així com les corresponents notificacions, s'efectuarà electrònicament, i aquesta via es considerarà vàlida a tots els efectes.
Quan l'òrgan competent per a la tramitació de la subvenció no pugui fer les comprovacions adients pels tràmits administratius establerts, podrà requerir, sempre abans de la proposta de resolució de la concessió definitiva, i en un termini no superior a deu dies, la presentació de la documentació que acrediti la realitat de les dades contingudes en les declaracions responsables adjuntes a la sol·licitud de subvenció.
−10 Termini de presentació de sol·licituds
El termini de presentació de les sol·licituds és de 30 dies naturals comptats des de l'endemà de la publicació de la convocatòria al Diari Oficial de la Generalitat de Catalunya, llevat que la convocatòria corresponent estableixi un termini específic diferent.
−11 Criteris de valoració de les sol·licituds
11.1 Interès del projecte presentat i grau d'especialització (fins a 70 punts).
Els objectius del projecte donen cobertura a les necessitats de les persones internes considerades prioritàries per la Direcció General de Serveis Penitenciaris.
El projecte té com a objectiu l'atenció de població en compliment de pena privativa de llibertat.
El perfil d'usuari al qual va adreçat el projecte té en compte col·lectius específics o d'alta vulnerabilitat: dones, joves, persones amb risc social, persones amb problemàtica relacionada amb el consum de tòxics o la salut mental, etc.
El projecte pot demostrar el grau d'efectivitat en quan als resultats de la intervenció.
Nivell d'intensitat en la intervenció: nombre i especificitat de les actuacions d'intervenció del projecte.
Serveis o centres penitenciaris als quals s'adreça el projecte.
Nombre de població penitenciària que es pot atendre mitjançant el projecte.
11.2 Contingut tècnic del projecte (fins a 10 punts).
Adequació del projecte als objectius proposats, calendari de realització, descripció de les activitats concretes que es pretenen desenvolupar, així com indicadors d'avaluació i control de les activitats efectuades d'acord amb els mitjans tècnics i materials de què disposa l'entitat.
11.3 Capacitat de realització del projecte presentat (fins a 10 punts).
Estructura organitzativa de l'entitat: nombre de professionals de l'entitat i lloc de treball que ocupen.
Certificacions de qualitat obtingudes de la intervenció.
Coneixement acreditat del col·lectiu i de la intervenció objecte de subvenció en altres programes o serveis relacionats (premis, publicacions, estudis, etc.).
Nombre i tipus de formació continuada i supervisió professional de l'equip prestador del projecte.
Qualificació dels professionals prestadors del projecte.
11.4 Pressupost del projecte (fins a 10 punts).
Cost mitjà d'una plaça o d'una intervenció.
Nombre de casos i/o intervencions que s'atenen segons pressupost.
Ràtios per tipus de professionals prestadors del projecte.
Despeses directes del servei: manutenció, lloc de realització, professionals, etc.
Les entitats hauran d'obtenir un mínim de 60 punts per tal de poder optar a qualsevol de les subvencions.
Les que obtinguin una puntuació inferior als 60 punts seran denegades.
En tot cas, s'haurà de deixar constància en l'expedient dels aspectes concrets que s'han valorat en aplicació de cada criteri i de la relació entre la puntuació i l'import de la subvenció.
12.1 El procediment de concessió de les subvencions és el de concurrència competitiva.
12.2 L'òrgan instructor del procediment és la Direcció General de Serveis Penitenciaris.
12.3 Per tal d'analitzar i avaluar les sol·licituds presentades s'ha de constituir una Comissió de Valoració amb la composició que estableixi la convocatòria corresponent.
12.4 La Comissió de Valoració ha d'examinar i avaluar les sol·licituds presentades, d'acord amb els criteris de valoració que preveuen aquestes bases, tot elaborant un informe de valoració de les diferents sol·licituds que ha de lliurar a l'òrgan instructor.
La Comissió de Valoració pot demanar la informació i dades complementàries que cregui convenient per fonamentar el seu informe.
12.5 L'òrgan instructor, un cop vist l'informe de valoració, formula proposta de resolució provisional de concessió de les subvencions, la qual s'ha de fonamentar, ordinàriament, en l'informe de la Comissió de Valoració o, en cas contrari, motivar-ne la discrepància.
La proposta de resolució provisional ha de contenir la llista de sol·licitants proposats com a beneficiaris de les subvencions i, si n'hi ha, una llista de reserva, degudament ordenada en funció de la puntuació obtinguda sempre i quan hagin assolit, en tot cas, la puntuació mínima exigida a les bases.
En el cas que alguna de les entitats proposades com a beneficiàries d'una subvenció no l'accepti o desisteixi de la sol·licitud, es pot proposar com a beneficiària a l'entitat o entitats de la llista de reserva per ordre de puntuació, prèvia l'aportació de la documentació que es detalla a l'apartat 8 d'aquesta base.
La proposta de resolució provisional també contindrà el requeriment d'aportació de la documentació que es detalla a l'esmentat apartat 8 d'aquesta base (12.8).
12.6 En tot cas, tant la proposta provisional com la posterior proposta definitiva de concessió de les subvencions resten supeditades a la possibilitat de reducció parcial o total de la subvenció proposada, abans que no es dicti la resolució definitiva de la concessió, com a conseqüència de les restriccions que derivin del compliment d'objectius d'estabilitat pressupostària i sostenibilitat financera.
12.7 La proposta o propostes de resolució provisionals de concessió es notificaran de manera individual a cada entitat beneficiària i també es publicaran al Tauler electrònic de l'Administració de la Generalitat, mitjançant una resolució provisional de concessió única ( https://seu.gencat.cat/ca/informacio-publica.html ).
12.8 Dins el termini de 10 dies hàbils a comptar de l'endemà de notificació de la proposta de resolució provisional, les entitats proposades com a beneficiàries han de presentar la documentació següent:
a) Acceptació de la subvenció, renúncia a la subvenció o reformulació de la sol·licitud.
En qualsevol cas, es considera tàcitament acceptada la subvenció si l'entitat proposada com a beneficiària no manifesta la seva renúncia expressa mitjançant el model normalitzat disponible a l'apartat Tràmits del web de la Generalitat de Catalunya ( http://tramits.gencat.cat ).
b) Model normalitzat de sol·licitud de transferència bancària per a pagaments de la Tresoreria de la Generalitat de Catalunya a creditors/ores particulars, signat i segellat tant per l'entitat bancària com per l'entitat beneficiària, que està disponible a http://economia.gencat.cat/web/sites/economia/.content/
c) Còpia digitalitzada del CIF de l'entitat, atenent a la Llei 39/2015, d'1 d'octubre, del procediment administratiu comú de les administracions públiques.
d) Còpia digitalitzada dels estatuts de l'entitat, atenent a la Llei 39/2015, d'1 d'octubre, del procediment administratiu comú de les administracions públiques.
e) Documentació acreditativa del representant legal de l'entitat, excepte en el cas de la presentació per mitjans telemàtics quan la signatura electrònica acrediti també que la persona signant té poders suficients per actuar en nom i representació de l'entitat representada, és a dir, quan el certificat de signatura electrònica sigui de persona jurídica.
Si el certificat de signatura electrònica és de persona física, caldrà que es presenti la documentació acreditativa corresponent.
f) Pòlissa d'assegurança, i el seu corresponent justificant de pagament, que cobreixi la responsabilitat civil de l'entitat i la del personal al seu servei durant tot el període temporal d'execució de les activitats objecte de subvenció.
g) Certificat d'antecedents penals per a aquell personal de les entitats beneficiàries que, per raó de les activitats per a les quals se sol·licita subvenció, hagin de mantenir contacte amb menors d'edat, d'acord amb l'apartat 5 de l'article 13 de la Llei orgànica 1/1996, de 15 de gener, de protecció jurídica del menor, de modificació parcial del Codi civil i de la Llei d'enjudiciament civil.
h) Les entitats que hagin estat proposades com a beneficiàries d'una subvenció d'un import superior a 10.000 euros han de presentar una declaració responsable que contingui la informació relativa a les retribucions de llurs òrgans de direcció o administració, d'acord amb el que preveu l'article 15.2 de la Llei 19/2014, de 29 de desembre.
12.9 Excepcions a la presentació de documentació exigida.
Les entitats sol·licitants no estan obligades a presentar la documentació exigida, si aquesta ja ha estat aportada prèviament, dins el termini de cinc anys anteriors a la data de publicació al DOGC de la present convocatòria, a qualsevol òrgan o dependència del Departament de Justícia i les dades que conté no hagin variat i continuïn essent vigents.
En aquest cas la seva aportació es podrà substituir per una declaració de l'entitat (dins la mateixa sol·licitud, hi ha un apartat previst a tal efecte), en la qual s'indiqui clarament a quin òrgan o dependència es va a aportar la documentació esmentada, en quina data i amb relació a quin expedient, i que les dades i circumstàncies incloses en aquesta documentació no han variat i continuen vigents.
D'altra banda, d'acord amb el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, les entitats tampoc restaran obligades a presentar aquells documents que els empleats públics poden obtenir per mitjans electrònics i que estan inclosos al Catàleg de dades i documents electrònics de la Generalitat de Catalunya (Catàleg de dades i documents electrònics).
Les dades registrals (d'inscripció, domiciliàries i d'òrgans de govern i, per tant, el CIF, els estatuts i l'acreditació de la representació) de les entitats jurídiques inscrites en el Registre de la Direcció General de Dret i d'Entitats Jurídiques formen actualment part del Catàleg de dades i documents electrònics.
Si l'òrgan instructor, per causes alienes a la seva actuació, no pot aconseguir els documents, ha de requerir a l'entitat beneficiària que els aporti en el termini de deu dies hàbils.
13.1 L'incompliment dels requisits no esmenables o del termini de presentació de sol·licituds establert en les presents bases reguladores, comportarà la inadmissió de la sol·licitud.
13.2 Comporta el desistiment de la sol·licitud la manca de presentació de qualsevol dels documents que preveu la base 9, o la manca d'esmena dels requisits esmenables dins el termini de deu dies hàbils i amb el requeriment previ.
També comporta el desistiment de la sol·licitud la manca de presentació de la documentació requerida en els termes de la base 12.8.
13.3 Prèviament a la concessió definitiva de les subvencions, l'òrgan instructor resoldrà sobre la inadmissió o el desistiment de les sol·licituds, i ha de notificar les resolucions d'inadmissió o desistiment a les persones interessades de manera individual i també mitjançant la publicació d'una resolució d'inadmissió o desistiment única al Tauler electrònic de l'Administració de la Generalitat de Catalunya ( http://tauler.seu.cat ).
13.4 Sens perjudici del desistiment previst en els punts anteriors d'aquesta base, qualsevol persona sol·licitant pot desistir per escrit de la seva sol·licitud de subvenció, abans de la concessió definitiva, i l'òrgan instructor l'haurà d'acceptar.
−14 Reformulació i renúncia de la subvenció
L'entitat proposada com a beneficiària pot presentar la reformulació del projecte i del pressupost per adaptar-los a la subvenció proposada si l'import d'aquesta és inferior al sol·licitat.
La reformulació ha de respectar l'objecte, les condicions i la finalitat de la subvenció, així com els criteris de valoració, i en cap cas pot comportar una modificació substancial del projecte.
La subvenció s'atorgarà sobre el pressupost reformulat, de manera que l'import proposat es reduirà proporcionalment a la reformulació, i la justificació estarà referida a aquest pressupost.
En el supòsit d'haver presentat una reformulació del projecte i del pressupost, l'atorgament de la subvenció en els termes de la reformulació comporta la seva acceptació.
En cas que alguna de les entitats proposades com a beneficiàries presenti la seva renúncia, es pot proposar com a beneficiària l'entitat o les entitats de la llista de reserva per ordre de puntuació, després d'haver aportat la documentació que es detalla a la base 12.8.
−15 Resolució de concessió definitiva, notificació i publicitat
15.1 Efectuats els tràmits precedents, i en funció del resultat d'aquests tràmits, l'òrgan instructor ha de formular una proposta de resolució definitiva i elevar-la a l'òrgan resolutori, que dictarà resolució definitiva, la qual es notificarà a les persones interessades amb els mateixos mitjans i amb les mateixes condicions i efectes previstos a la base 13.3 per a la notificació de les resolucions d'inadmissió o desistiment.
15.2 En la publicació o notificació de la resolució final del procediment hi ha de constar la via de recurs que correspongui.
15.3 Transcorregut el termini màxim previst sense que s'hagi dictat i notificat la resolució final del procediment, les entitats sol·licitants poden entendre desestimades les seves sol·licituds per silenci administratiu.
15.4 El Departament de Justícia donarà publicitat de les subvencions atorgades, per al coneixement general de la ciutadania, mitjançant l'exposició d'una relació d'aquestes subvencions al Tauler electrònic que consta a la base 13.3 i, si les subvencions són d'un import igual o superior a tres mil (3.000) euros, també les ha de publicar al Diari Oficial de la Generalitat de Catalunya, amb expressió de la convocatòria, el programa, el crèdit pressupostari al qual s'imputen, el beneficiari, la quantitat concedida i la finalitat o finalitats de la subvenció.
−16 Caràcter de les subvencions
Les subvencions que es concedeixin i les aportacions que es convinguin tindran caràcter ocasional, estaran subjectes a limitació pressupostària i no generaran cap dret de continuïtat en l'assignació de finançament a les entitats destinatàries per a exercicis successius.
17.1 Les entitats beneficiàries, per tal que es procedeixi al pagament de l'import restant respecte la bestreta, han d'aportar la documentació justificativa de la realització de les activitats objecte de les subvencions fins el 20 de febrer de l'any següent a l'any establert per a la realització de les activitats subvencionades.
No obstant això, de totes les entitats que presentin la documentació justificativa, total o parcial, fins al 15 de novembre (aquest darrer dia inclòs) de l'any establert per a la realització de les activitats subvencionades, es podrà procedir a la tramitació, dins del mateix exercici, del pagament de la resta de l'import, respecte de la bestreta, de la subvenció atorgada, en relació amb l'import degudament justificat.
17.2 Les entitats beneficiàries poden optar per la modalitat de justificació de la subvenció mitjançant compte justificatiu amb aportació de justificants de despesa o bé mitjançant compte justificatiu amb aportació d'informe d'auditor.
17.3 En el cas que les activitats hagin estat finançades, a més de la subvenció atorgada en el marc d'aquesta convocatòria, amb fons propis o altres subvencions o recursos, se n'ha d'acreditar l'import i el percentatge aplicat al projecte, la procedència, l'aplicació d'aquests fons a les activitats subvencionades i, si es tracta d'una subvenció, cal indicar en quin estat de tràmit es troba aquesta (en fase de sol·licitud o atorgada), si aquesta és posterior a la sol·licitud corresponent a aquestes bases.
17.4 En cas que s'imputin despeses d'IVA no susceptibles de recuperació, caldrà acreditar-ho, en el moment de la sol·licitud, mitjançant la corresponent declaració responsable.
17.5 Els documents justificatius que s'han de presentar en el cas que s'opti pel compte justificatiu amb aportació de justificants de despesa són els següents:
a) Una memòria explicativa del compliment de la finalitat del projecte subvencionat, amb indicació de les activitats realitzades i dels resultats obtinguts, en la qual s'hi ha de fer constar el nombre i la tipologia d'usuaris atesos, així com del personal assistencial o professionals que els atenen, la seva categoria professional i les seves retribucions, que ha de ser degudament validada pel corresponent representant legal de l'entitat, d'acord amb el model normalitzat disponible al tràmit Subvencions a entitats sense ànim de lucre orientades a la reinserció i la rehabilitació d'interns en centres penitenciaris i alliberats condicionals de l'apartat Tràmits del web de la Generalitat de Catalunya ( http://tramits.gencat.cat ).
b) Una memòria econòmica sobre el cost de les activitats realitzades, que ha d'incloure:
Una relació classificada de les despeses de l'activitat objecte de subvenció, amb identificació del creditor, número de factura o document de valor probatori equivalent en el tràfic mercantil, el seu import, la data d'emissió, la data de pagament i el tant per cent d'imputació de la despesa en relació amb l'activitat subvencionada i si s'imputa a l'import atorgat o al cost de l'activitat, d'acord amb els corresponents models normalitzats disponibles de l'apartat Tràmits del web de la Generalitat de Catalunya ( http://tramits.gencat.cat ).
Cal indicar el número de document tant en la relació de despeses com en el mateix document.
Aquests models normalitzats cal aportar-los tant en format paper com en format electrònic.
Si el pressupost justificat és diferent al pressupost inicial, s'ha de presentar una liquidació on s'indiquin i es motivin les desviacions respecte al pressupost inicial.
Les factures de les despeses incloses en la relació anterior o els documents de valor probatori equivalent en el tràfic jurídic mercantil o amb eficàcia administrativa; i la documentació acreditativa del pagament, així com els justificants de les despeses de personal, nòmines i documents acreditatius dels ingressos a la Seguretat Social i de les retencions practicades.
Tots aquests documents s'hauran de presentar numerats correlativament, degudament identificats.
Aquestes factures hauran de ser originals per justificar l'import atorgat i podran ser còpies per justificar la resta de l'import fins arribar al total del projecte subvencionat.
Una relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
Quan els justificants de les despeses s'imputin parcialment a d'altres subvencions, caldrà indicar la quantia exacta o percentatge imputat a cadascuna, amb identificació dels òrgans concedents.
En el cas d'haver-hi despeses en concepte de dietes i desplaçaments, se subjectaran als límits i condicions establerts a l'apartat corresponent de la base 7.1.
S'ha de presentar el justificant de pagament i un desglossament d'aquestes despeses, amb el corresponent model normalitzat disponible a l'apartat Tràmits del web de la Generalitat de Catalunya ( http://tramits.gencat.cat ), que ha d'estar signat pel responsable legal de l'entitat i el perceptor, on s'especifiquin les quanties unitàries per quilòmetre i dieta, així com els motius dels desplaçaments, l'origen i la destinació.
Només se segellaran els documents justificatius originals, i en el segell s'indicarà la convocatòria de què es tracti, l'import atorgat, la data i, si el document s'imputa a la subvenció en un percentatge inferior al 100 %, s'indicarà en quin, entre parèntesis.
17.6 En el cas que l'entitat beneficiària opti pel compte justificatiu amb aportació d'informe d'auditor, cal:
a) Que un auditor de comptes, inscrit com a exercent en el Registre oficial d'auditors de comptes (ROAC) dependent de l'Institut de Comptabilitat i Auditoria de Comptes (ICAC), porti a terme la revisió del compte justificatiu relatiu al projecte pel qual s'ha concedit la subvenció, amb subjecció a les normes d'actuació de la Intervenció general de la Generalitat de Catalunya.
b) Que l'informe de l'auditor vagi acompanyat d'un compte justificatiu que contingui:
b.1) Una memòria explicativa del compliment de la finalitat de l'acció, activitat o projecte subvencionat, amb indicació de les activitats realitzades i dels resultats obtinguts, en la qual s'hi ha de fer constar el nombre i la tipologia d'usuaris atesos, així com del personal assistencial o professionals que els atenen, la seva categoria professional i les seves retribucions, que ha de ser degudament validada pel corresponent representant legal de l'entitat, d'acord amb el model normalitzat disponible al tràmit Subvencions a entitats sense ànim de lucre orientades a la reinserció i la rehabilitació d'interns en centres penitenciaris i alliberats condicionals de l'apartat Tràmits del web de la Generalitat de Catalunya ( http://tramits.gencat.cat ).
b.2) Una memòria econòmica abreujada que, com a mínim, ha de contenir un estat detallat de les despeses de les activitats subvencionades, degudament agrupades per conceptes i d'acord amb el pressupost acceptat.
b.3) Una liquidació on s'indiquin i es motivin les desviacions respecte al pressupost inicial.
c) Que els procediments de revisió que ha d'aplicar l'auditor siguin els establerts a l'article 6 de l'Ordre ECO/172/2015, de 3 de juny, sobre les formes de justificació de subvencions i estaran detallats a l'informe auditor.
d) Que el contracte a subscriure entre l'auditor i el beneficiari de la subvenció tingui el contingut mínim que s'estableix a l'article 7 de l'Ordre ECO/172/2015, de 3 de juny.
e) Que l'auditor compleixi amb les obligacions establertes a l'article 8 de l'Ordre ECO/172/2015, de 3 de juny.
En els casos que el beneficiari estigui obligat a auditar els seus comptes anuals, la revisió del compte justificatiu l'ha de portar a terme el mateix auditor.
Si el beneficiari no està obligat a auditar els seus comptes anuals pot designar l'auditor de comptes que consideri convenient.
El beneficiari està obligat a conservar i a posar a disposició de l'auditor de comptes tots els llibres, registres i documents que li siguin exigibles per a la justificació de les subvencions.
Aquesta mateixa obligació la té respecte a les actuacions de comprovació i control previstes en la normativa aplicable.
L'informe de l'auditor indicarà les comprovacions realitzades, posant de manifest tots aquells fets que puguin suposar un incompliment per part del beneficiari, amb un nivell de detall que permeti a l'òrgan gestor formular conclusions.
L'informe ha de seguir el model normalitzat disponible a l'apartat Tràmits del web de la Generalitat de Catalunya ( http://tramits.gencat.cat )
17.7 Les despeses es justificaran de la manera següent:
La justificació constarà, com a regla general i en funció de les característiques de l'activitat objecte de subvenció, dels contractes i de les nòmines imputades a l'activitat subvencionada.
Els documents justificatius de l'aplicació dels fons rebuts, inclosos els documents electrònics, s'han de conservar mentre puguin ser objecte de les actuacions de comprovació i control.
Igualment caldrà aportar un document signat pel representant legal de l'entitat beneficiària que detalli, per a tota la relació de persones de les quals s'han presentat nòmines, les activitats desenvolupades i la dedicació exacta al projecte subvencionat (mesos, dies, hores, segons correspongui) d'acord amb el model normalitzat disponible al portal Tràmits de la web de la Generalitat de Catalunya ( http://tramits.gencat.cat ).
Per justificar el pagament efectiu de les nòmines caldrà aportar:
Transferència bancària que identifiqui el destinatari, l'import i la data.
Si els justificants de pagament són globals es presentarà el desglossament per treballador amb la identificació del nombre de remesa, data, nom del treballador i nòmina pagada i import.
Seguretat Social a càrrec de l'empresa.
L'entitat beneficiària haurà d'aportar:
Documents TC1 i TC2 amb el segell de compensació o el pagament efectiu de l'entitat financera corresponent.
En cas de domiciliació bancària, mitjançant el càrrec en el compte corresponent.
Si el pagament s'efectua a través d'una entitat financera, mitjançant el rebut de liquidació de cotitzacions segellat o validat mecànicament per l'entitat financera.
Si s'utilitzen d'altres vies de pagament, mitjançant el rebut de liquidació de cotitzacions i el justificant bancari de pagament.
En el cas que l'empresa tingui subscrit algun conveni amb la Seguretat Social per ajornar el pagament de les quotes, aquestes no es podran imputar a la justificació econòmica de la subvenció si no han estat pagades.
Model trimestral de declaració de retencions i ingrés a compte de l'IRPF del període de desenvolupament de l'activitat subvencionada (model 111).
Si en la data de justificació no es disposa del model de resum anual de retencions i ingressos a compte, s'haurà de completar la informació dels models trimestrals mitjançant una relació on consti el nom i cognoms, el NIF i l'import de les retencions de cadascun dels treballadors imputats a l'activitat subvencionada.
Aquesta relació haurà d'estar segellada i signada pel representant legal de l'entitat beneficiària.
L'import net se segellarà a la nòmina però la resta de l'import corresponent a la Seguretat Social, tant a càrrec del treballador com a càrrec de l'empresa, es segellarà al TC1.
Serveis de professionals independents i col·laboracions esporàdiques:
Per a la justificació de despeses d'arrendament de serveis caldrà presentar el contracte o un altre document que determini el servei a prestar i la remuneració segons les tarifes corporatives corresponents, la factura i el comprovant de pagament.
En tots els casos caldrà practicar la retenció en concepte d'IRPF, i aplicar l'IVA quan escaigui.
Es poden justificar despeses de pòlisses d'assegurança i malaltia i responsabilitat civil subscrits a favor del personal voluntari que participi en els programes subvencionats, en la part proporcional al temps dedicat a l'actuació subvencionada.
No es pot imputar cap retribució ja que per definició el treball voluntari no és remunerat.
La contractació de persones o entitats vinculades s'ha d'efectuar en condicions normals de mercat per l'activitat de què es tracti.
5.1 Les entitats exemptes de l'impost han de justificar aquest punt a través d'una declaració responsable a la sol·licitud de la subvenció.
En aquest cas es podrà imputar l'IVA com a despesa, sense aportar cap més documentació.
5.2 Si una entitat realitza activitats exemptes i activitats subjectes a l'impost es poden donar dos supòsits:
L'entitat haurà de presentar la declaració responsable corresponent i/o la còpia de les declaracions anuals segons els models corresponents.
Prorrata especial: es divideixen les despeses realitzades en tres grups (despeses en adquisició de béns i serveis utilitzats exclusivament en activitats amb dret a deducció, utilitzats exclusivament en activitats sense dret a deducció i utilitzats indistintament en activitats amb dret i sense dret a deducció).
L'entitat haurà de presentar la declaració responsable corresponent i la relació de factures vinculades amb el projecte, així com còpia del llibre d'IVA on figurin comptabilitzades.
Les entitats sense activitats econòmiques exemptes no poden imputar l'IVA a la subvenció, ja que el recuperen en la seva totalitat.
Els justificants dels viatges hauran d'identificar la persona que realitza el desplaçament, l'origen i la destinació, la data del desplaçament i qualsevol altra dada que permeti relacionar el viatge amb l'objecte de la subvenció.
Per a la justificació d'aquestes despeses s'haurà de tenir en compte el següent:
A més del justificant de pagament, cal adjuntar una autoliquidació degudament firmada pel responsable legal de l'entitat i el perceptor on s'especifiquin les quanties unitàries per quilòmetre i dieta, així com els motius dels desplaçaments, origen i destinació, mitjançant el model normalitzat disponible al portal Tràmits del web de la Generalitat de Catalunya ( http://tramits.gencat.cat ).
En tot cas els viatges hauran de ser en classe turista.
Com a criteri general, no es consideren subvencionables les despeses de taxi tret que corresponguin a trasllats fins a o des de les estacions de ferrocarrils, autobusos, ports i aeroports o des d'aquestes estacions o resultin imprescindibles per al desenvolupament de l'activitat.
En el cas de les factures de benzina, el rebut del seu pagament haurà de contenir el NIF de l'emissor, l'import i la data, però no caldrà que hi consti el número de factura, ja que aquesta s'emet posteriorment al rebut.
Des de l'entrada en vigor l'1 de gener de 2013 del nou Reglament pel qual es regulen les obligacions de facturació, aprovat per Reial decret 1619/2012, de 30 de novembre, no s'accepten els tiquets com a documents comptables justificatius de la despesa.
Lloguer de locals i instal·lacions:
Per a la justificació d'aquestes despeses caldrà aportar el contracte de lloguer o document equivalent, els documents acreditatius del pagament i els justificants i ingressos a compte de l'IRPF.
17.8 Altres aspectes generals de la justificació són els següents:
Les factures, ja siguin completes o simplificades, hauran de contenir tots els requisits establerts en el Reglament que regula les obligacions de facturació.
La descripció de l'operació haurà d'aportar informació suficient sobre el concepte i el període objecte de facturació per tal que es pugui verificar la relació de la despesa amb l'actuació subvencionada.
Si el concepte de la factura no és prou explicatiu, caldrà adjuntar els albarans de lliurament corresponents o altra documentació justificativa.
En tot cas s'haurà de poder verificar el preu unitari de l'operació.
Justificació del pagament de les despeses:
Els documents acreditatius del pagament han d'indicar, a més de tot allò que s'estableix en el Reglament pel qual es regulen les obligacions de facturació:
a) La identificació del beneficiari i l'ordenant del pagament (l'ordenant ha de ser el beneficiari de la subvenció: NIF i denominació social).
b) Concepte en què s'ordena el pagament i remissió al número o números de factura a què correspon.
Si el document de pagament no fa referència a les factures, haurà d'anar acompanyat de la documentació complementària que permeti verificar la correspondència entre despesa i pagament.
En el cas de pagament mitjançant xec nominatiu, pagaré, lletres de canvi o similars, l'entitat ha d'aportar còpia del document i còpia de l'extracte bancari que acredita el càrrec.
Si un treballador de l'entitat beneficiària o un dels seus membres associats ha realitzat el pagament d'alguna de les despeses, l'entitat l'hi ha de reemborsar abans de la finalització del termini de justificació.
S'admeten pagaments en efectiu que no superin els 1.000 euros per factura.
Aquests pagaments s'hauran de justificar mitjançant rebuts signats i segellats pel proveïdor amb indicació de la factura a què correspon el pagament i la seva data.
El segell del proveïdor ha de contenir com a mínim el nom i el NIF.
Els serveis competents de la Direcció General de Serveis Penitenciaris han de comprovar la documentació justificativa presentada i emetran certificació relativa a la correcta justificació de l'activitat i la despesa realitzades.
Tot seguit retornarà segellats a l'entitat beneficiària els justificants originals, amb especificació de l'òrgan que concedeix la subvenció, de la subvenció atorgada i de l'import i/o percentatge subvencionat.
Quan l'import de la despesa subvencionable superi els llindars establerts a la normativa de contractes públics per a la contractació menor (a partir de 18.000,00 euros sense IVA), s'han de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, tret que per les seves característiques especials no hi hagi en el mercat un nombre suficient d'entitats que els realitzin, prestin o subministrin, o tret que la despesa s'hagi fet amb anterioritat a la concessió de la subvenció.
L'incompliment d'aquesta obligació implica que la despesa no és subvencionable i, per tant, constitueix causa de revocació.
En el moment de la justificació, l'òrgan gestor pot acordar la realització d'una taxació pericial a càrrec del beneficiari si manquen les tres ofertes o l'escollida no ha estat la més econòmica.
A més del que estableix l'article 29 de la Llei 38/2003, de 17 de novembre, general de subvencions, en la subcontractació de les actuacions subvencionades caldrà tenir en compte que:
La mateixa entitat no pot tenir la condició de beneficiària i de subcontractada en actuacions de la mateixa convocatòria.
El contingut de la prestació que se subcontracta ha d'estar perfectament identificat en relació amb el projecte o activitat.
El beneficiari haurà de facilitar la informació sobre l'adequació dels preus al mercat en els casos que li sigui requerida.
Per a la justificació de les activitats subcontractades s'haurà de presentar un document formalitzat per l'entitat subvencionada i la subcontractada, en el qual caldrà identificar les activitats que es realitzaran, la seva durada i el seu cost.
Ateses les característiques específiques de les entitats que poden concórrer en aquesta convocatòria, un cop s'hagi concedit una subvenció, es podran atorgar bestretes del 80 % del total.
La tramitació d'aquest pagament s'iniciarà en el moment de la seva concessió.
Per al pagament d'aquesta bestreta no s'exigeix la prestació de garantia, atenent la naturalesa jurídica i activitats de les entitats beneficiàries, d'acord amb l'article 98.1 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
L'obligació de pagament restant de la subvenció es tramitarà un cop l'activitat subvencionada ha estat degudament justificada i s'ha complert la finalitat que en va motivar la concessió.
Un cop emesa la certificació prèvia dels serveis competents de la Direcció General de Serveis Penitenciaris sobre la correcta execució i justificació de l'activitat i la despesa realitzades, es formularan els corresponents reconeixement de l'obligació i proposta de pagament de la subvenció.
Prèviament al reconeixement de l'obligació de cadascun dels pagaments, l'òrgan instructor comprovarà, d'ofici, si la persona beneficiària està al corrent de les obligacions tributàries i amb la Seguretat Social.
−19 Obligacions de les entitats beneficiàries
Les entitats beneficiàries de la subvenció resten subjectes al compliment de les obligacions que es detallen a continuació:
a) Complir la finalitat de la subvenció realitzant l'activitat subvencionada, respectant les condicions que estableixen aquestes bases reguladores.
Qualsevol canvi en el projecte o calendari presentat s'ha de comunicar per escrit a l'òrgan instructor, abans que finalitzi el termini d'execució, el qual ha de valorar la proposta de modificació i la pot acceptar si no comporta canvis substancials ni representa un incompliment dels requisits i condicions que estableixen aquestes bases.
Els canvis no comunicats o que no hagin estat acceptats per escrit poden donar lloc a la revocació total o parcial de la subvenció.
d) Comunicar a l'òrgan instructor els ajuts, ingressos o recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
Aquesta comunicació s'ha de fer abans de la justificació de l'aplicació dels fons rebuts.
e) Complir les obligacions que regulen els articles 90 bis i 92 bis del Text refós de la Llei de finances públiques de Catalunya, aprovat pel Decret legislatiu 3/2000, de 24 de desembre.
f) Quan l'import de la despesa subvencionable superi els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, tret que per les seves característiques especials no hi hagi en el mercat suficient nombre d'entitats que els realitzin, prestin o subministrin, o tret que la despesa s'hagi fet abans que es concedeixi la subvenció.
L'elecció entre les ofertes presentades, que s'han d'aportar en la justificació, s'ha de fer d'acord amb els criteris d'eficiència i economia i s'ha de justificar expressament en una memòria l'elecció quan no recaigui en la proposta econòmicament més avantatjosa.
g) Incloure el logotip del Departament de Justícia, i l'expressió "amb el suport del Departament de Justícia de la Generalitat de Catalunya" utilitzant el logotip corporatiu del Programa d'identificació visual (PIV) ( http://www.gencat.cat/piv/descarregues/01_03_descarregues.html ), en els elements informatius i de difusió de l'activitat objecte de la subvenció, si es duen a terme amb posterioritat a la concessió de la subvenció, o les mesures de difusió que es determinin.
S'hauran de trametre a la Direcció General de Serveis Penitenciaris dos exemplars de la informació impresa relacionada amb els programes subvencionats.
h) Justificar la destinació de la subvenció, de conformitat amb el que estableixen aquestes bases.
i) Conservar, durant un període mínim de 5 anys, els justificants originals i la resta de documentació relacionada amb la subvenció atorgada.
j) Les entitats privades a què es refereixen els epígrafs a ) i b ) de l'article 3.4 de la Llei 19/2014, del 29 de desembre, han de complir amb les obligacions de transparència del títol II de la mateixa Llei que els siguin aplicables.
k) De conformitat amb el que estableix la Llei 17/2015, de 21 de juliol, d'igualtat efectiva de dones i homes, els beneficiaris de les subvencions han de presentar, amb la justificació prevista a la base 18, una declaració responsable en què manifestin el seu compliment del que preveu aquesta Llei.
l) Adequar la seva activitat als principis ètics i regles de conducta que consten al final d'aquestes bases reguladores.
m) No fer cap discriminació personal en la realització de l'activitat subvencionada, sens perjudici de les prioritats determinades pels objectius, la dedicació, l'àmbit i les característiques de cada entitat o servei.
n) Les entitats beneficiàries han de respectar la intimitat de les persones que participin en el programa, han de mantenir la confidencialitat i garantir la seguretat i integritat de les dades que se'ls cedeixin relatives als usuaris que hi participen i de les que obtinguin durant l'execució del programa subvencionat en aquest exercici, d'acord amb el que disposen la Llei orgànica 15/1999, de 13 de desembre, de protecció de dades personals, i el Reial decret 994/1999, d'11 de juny, mitjançant el qual s'aprova el Reglament de les mesures de seguretat dels fitxers automatitzats que continguin dades de caràcter personal.
o) Les entitats beneficiàries resten obligades a mantenir en vigor durant tot el període temporal d'execució de les activitats objecte de subvenció la pòlissa d'assegurança que cobreix la seva responsabilitat civil i la del personal al seu servei, a la qual s'ha fet al·lusió a les bases 3. n i 12.8. f.
Amb aquesta finalitat, han d'aportar, amb la justificació regulada a la base 17, una declaració responsable en tal sentit subscrit conjuntament pel representant de la companyia asseguradora corresponent i pel representant de l'entitat beneficiària.
20.1 Les entitats beneficiàries de les subvencions han de facilitar tota la informació que els requereixin el Departament de Justícia, la Intervenció General de la Generalitat, la Sindicatura de Comptes o altres òrgans competents de conformitat amb les normes legals vigents, d'acord amb el que estableix l'article 97 del Text refós de la Llei de finances públiques de Catalunya.
20.2 Les entitats sol·licitants hauran d'aportar en qualsevol moment les dades i la documentació que se'ls demani, a l'efecte d'acreditació, comprovació i valoració.
20.3 El Departament de Justícia pot inspeccionar el desenvolupament dels programes i les actuacions subvencionades per tal de comprovar el compliment de l'objecte de la subvenció d'acord amb la Llei 16/1996, de 27 de novembre, reguladora de les actuacions inspectores i de control en matèria de serveis socials.
−21 Revisió, modificació i revocació
El Departament de Justícia té la facultat de revisar les subvencions concedides i modificar la resolució definitiva de concessió en el cas d'alteració de les condicions que s'han tingut en compte per a la concessió de la subvenció o en cas d'obtenció concurrent d'altres subvencions.
Si el compliment de la finalitat de la subvenció ha estat acreditat (es considerarà acreditat quan es justifiqui la despesa mínima obligatòria, fixada en el mínim del 50 % del cost del projecte), a judici de l'òrgan concedent, i el cost justificat és d'un import inferior al 100 % del pressupost inicial del projecte (però superior al 50 %), el Departament de Justícia podrà reajustar l'import de la subvenció concedida mitjançant el corresponent expedient de revocació.
Si es justifica un percentatge menor al 50 %, no es disminuirà proporcionalment l'import atorgat sinó que aquest quedarà reduït a zero, perquè la finalitat de la subvenció no es considera acreditada.
En els casos en què sigui necessari acreditar la sol·licitud de tres ofertes, l'incompliment d'aquesta obligació implica que la despesa no és subvencionable i, per tant, constitueix també causa de revocació de l'import d'aquella despesa.
A més, són causes de revocació les establertes a l'article 99 del Decret legislatiu 3/2002, de 24 de desembre, modificat per la Llei 26/2009, de 23 de desembre, en tot allò que no contradigui els preceptes de la Llei 38/2003, de 17 de novembre.
El procediment de revocació es descriu a l'apartat 1 de l'article 100 del Decret legislatiu esmentat, que es transcriu a continuació:
"a) El termini per a concloure l'expedient és de sis mesos, a comptar de la data en què es notifiqui la resolució d'inici de l'expedient, que ha de ser dictada per l'òrgan que va signar la resolució de concessió.
Es pot prorrogar, excepcionalment i amb motivació, i d'acord amb el que determinen les normes reguladores del procediment administratiu comú, aquest termini per un període no superior a tres mesos.
"b) El procediment es resol d'acord amb el que determinen les normes reguladores del procediment administratiu comú, i en tot cas s'ha de reconèixer a les persones interessades el dret a efectuar al·legacions, proposar mitjans de prova, i el preceptiu tràmit d'audiència previ a la proposta de resolució que posi fi a l'expedient. (...)".
La revocació total o parcial de la subvenció comportarà, si escau, el reintegrament de les quantitats corresponents, incrementades amb l'interès legal aplicable.
També són causes de reintegrament de la subvenció les que preveu l'article 37 de la Llei 38/2003, de 17 de novembre.
El procediment de reintegrament es descriu als apartats 2, 3 i 4 del mateix article 100 del Decret legislatiu esmentat, que es transcriuen a continuació:
Si la resolució estableix que s'ha produït una causa de revocació, s'ha d'acordar, d'acord amb la normativa reguladora dels ingressos de dret públic, el reintegrament total o parcial de les quantitats percebudes i l'exigència dels interessos legals des de la data de pagament de la subvenció o, en el cas que s'hagin pagat bestretes, des de la data límit que es va fixar a la persona beneficiària per justificar el compliment de la finalitat que va motivar la concessió, o des que es va efectuar el pagament, si aquest fos posterior.
En tot cas, l'incompliment de l'obligació de reintegrament pot originar l'execució de les garanties prestades.
El termini de prescripció del dret de la Generalitat a la revocació i, si escau, el rescabalament dels fons rebuts per beneficiaris de subvencions és de cinc anys a comptar des de la data de finalització del termini de justificació de l'objecte de la subvenció, o bé des de la data de presentació dels justificants corresponents, si és anterior.".
L'incompliment de les obligacions que preveuen les bases reguladores que sigui constitutiu de les conductes tipificades com a infraccions, d'acord amb el règim sancionador en matèria de subvencions previst a la Llei 38/2003, de 17 de novembre, general de subvencions, i al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, donarà lloc, a més del reintegrament de la subvenció, a la incoació del preceptiu procediment sancionador, d'acord amb la legislació esmentada.
El Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
L'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions, en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre.
L'Acord del Govern, de 22 de juliol de 2014, pel qual s'aprova la Instrucció per a la unificació de criteris en la gestió general de les subvencions tramitades per l'Administració de la Generalitat i pels ens que conformen el seu sector públic.
L'Ordre ECO/172/2015, de 3 de juny, sobre les formes de justificació de subvencions.
La Llei 39/2015, d'1 d'octubre, del procediment administratiu comú de les administracions públiques.
La Llei 40/2015, d'1 d'octubre, de règim jurídic del sector públic.
Principis ètics i regles de conducta als quals les persones beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis.
D'acord amb l'article 55.2 de la Llei 19/2014, del 29 de desembre, de transparència, accés a la informació pública i bon govern, les administracions i els organismes compresos en l'àmbit d'aplicació d'aquesta llei han d'incloure, en les bases de convocatòries de subvencions o ajuts, els principis ètics i les regles de conducta als quals han d'adequar l'activitat les persones beneficiàries, i els efectes d'un eventual incompliment d'aquests principis.
En compliment d'aquesta previsió legal, es fan públics els principis ètics i les regles de conducta als quals les persones beneficiàries de subvencions o ajuts han d'adequar la seva activitat i els efectes d'un eventual incompliment d'aquests.
Les persones beneficiàries d'ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Amb caràcter general, les persones beneficiàries d'ajuts públics en l'exercici de la seva activitat assumeixen les obligacions següents:
d) Col·laborar amb l'òrgan competent en les actuacions que aquest realitzi per al seguiment i/o l'avaluació del compliment de les obligacions establertes en les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en els supòsits establerts en l'apartat quart de l'article 3 de la Llei de transparència.
Efectes d'un eventual incompliment dels principis ètics i regles de conducta.
En cas d'incompliment dels principis ètics i regles de conducta, serà aplicable el règim sancionador que estableix la Llei 19/2014, de 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.".
Centres penitenciaris i població usuària
Els centres penitenciaris de Catalunya existents actualment i nombre d'interns:
Pavelló Hospitalari de Terrassa
Llindars màxims de les retribucions salarials del personal relacionat amb el projecte